Grădiniță din Alba Iulia, închisă din cauza absenteismului cauzat de teama GRIPEI. DSP Alba: „Este o măsură de prevenție, nu este vorba despre cazuri de gripă confirmate”

În sezonul rece 2019 – 2020, laboratorul Institutului Cantacuzino a confirmat, până la această dată, 11 cazuri de gripă din județul Alba, dintre care 6 cu virus gripal A, subtip H3 și 5 cazuri cu virus gripal A, subtip H1pdm09.

„Din cauza absenteismului mare, DSP Alba și IȘJ Alba au luat decizia de a suspenda temporar cursurile la Grădinița 12 din municipiu pentru evita răspândirea virozelor. Este o măsură preventivă, facem apel la calmul părinților, nu este vorba despre cazuri de gripă confirmate, ci doar o masură de prevenție care se aplică în astfel de cazuri”, a declarat pentru ziarulunirea.ro, Alexandru Sinea, directorul DSP Alba.

Trebuie precizat, însă, că există mai multe cazuri, la nivelul județului, diagnosticate clinic și pe teste rapide. Este necesar ca populația să aplice cu rigurozitate recomandările specialiștilor pentru evitarea îmbolnăvirilor şi a răspândirii virusului gripal:

Consultarea medicului de familie pentru simptome care sugerează gripa și care poate stabili o eventuală indicație pentru spitalizare;

Izolarea voluntară la domiciliu a persoanelor care prezintă simptomatologie asemănătoare gripei;

Respectarea etichetei măsurilor igienico-sanitare în cazul tusei și strănutului (utilizarea de batiste de unică utilizare sau tuse/strănut la nivelul părții interne a articulației cotului);

Igiena adecvată a mâniilor, în vederea reducerii răspândirii virusului;

Purtarea echipamentului de protecție adecvat (măști, mănuși, halate) de către vizitatori și personalul medical.

Vaccinarea este cea mai eficientă metodă de prevenire a gripei.

Detaliat, situația cazurilor, din județul Alba, la data de 03.02.2020:

– Cazuri de gripă confirmate la Institutul Cantacuzino: 11 cazuri;

– Cazuri noi de gripă internate la Spitalul Județean de Urgență Alba Iulia, secția de Boli Infecțioase, în perioada 31.01.2020 – 02.02.2020: 11 cazuri – diagnosticate clinic și pe teste rapide;

– La această dată, 03.02.2020, la SJU Alba Iulia, secția Boli Infecțioase, mai sunt internați 15 pacienți (dintre care 4 rămași de la comunicarea anterioară);

– La Grădinița nr. 12 din Alba Iulia, ca urmare a unui absenteism mai mare de 20%, s-a decis suspendarea activității pe o perioadă de 4 zile, începând cu data de 04.02.2020, urmând ca în această perioadă să se intensifice acțiunile de curățenie și dezinfecție;

– Astăzi, la ora 14.20, SJU Alba Iulia, secția Boli Infecțioase, a comunicat un deces la un caz posibil gripă, (test rapid – pozitiv), 66 de ani, cu boli cronice asociate. Menționăm că acest caz nu este confirmat la Institutul Cantacuzino.

„De mâine, inspectorii DSP vor merge la toate grădinițele din Alba Iulia. Așteptăm date și din județ, să vedem care sunt cifrele absenteismului și dacă se impun, ca și la celelalte grădinițe, luarea măsurilor preventive pentru evitarea îmbolnăvirilor. Dacă va fi cazul vom suspenda doar grupe, nu este obligatoriu să suspendăm cursurile la o întreagă grădiniță, putem să suspendam și doar o grupă”, a completat Alexandru Sinea, director DSP Alba.



Alte recomandări:

Antibioticele nu se utilizează în cazul gripei și DSP Alba recomandă evitarea automedicației. În cazul apariției simptomelor de boală, recomandăm prezentarea la medicul de familie, în vederea diagnosticării și instituirii tratamentului corect. De asemenea, pentru prevenirea îmbolnăvirii persoanelor din jurul dumneavoastră, în cazul în care ați fost diagnosticat cu gripă, se recomandă repaus și limitarea contactului cu alte persoane.

Medicii informează că simptomele gripei sunt asemănătoare cu cele ale altor infecţii virale respiratorii. Spre deosebire de o răceală obişnuită, gripa este produsă de virusurile gripale şi prezintă un risc crescut de complicaţii şi chiar decese, la persoane cu vârsta de peste 65 de ani, cu afecţiuni medicale cronice, precum diabet, boli cardiovasculare, boli respiratorii, obezitate, la copii cu vârste fragede şi femei gravide. Pentru a preveni contactul cu virusul gripal se recomandă a se evita persoanele cu simptomatologie gripală, evitarea aglomeraţiilor, spălarea şi dezinfectarea frecventă a mâinilor cu apă şi săpun.

Se recomandă persoanele vârstnice, în special celor cu afecţiuni cardiace şi respiratorii, să evite deplasările şi frecventarea locurilor aglomerate care creează premisele decompensării în condiţii de temperaturi scăzute.

În această perioadă, trebuie să se acorde o atenţie specială copiilor – aceştia nu trebuie lăsaţi să aştepte în interiorul autovehiculelor parcate sau să fie transportaţi pe distanţe lungi în vehicule fără posibilităţi de climatizare şi neechipate corespunzător.